REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/399-14

10. mart 2015. godine

B e o g r a d

ZAPISNIK

17. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 24. DECEMBRA 2014. GODINE

Sednica je počela u 11 časova i 10 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Dragoljub Zindović, Vladan Milošević, Radmilo Kostić, Jelena Mijatović, Olivera Pauljeskić, Novica Tončev, Vladimir Marinković, Mladen Grujić i Dejan Čapo.

Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice), Milosav Milojević (zamenik člana Odbora Dragoljuba Zindovića), Dejan Kovačević (zamenik člana Odbora Dragomira Karića), Ninoslav Girić (zamenik člana Odbora Vladana Miloševića) i Siniša Maksimović (zamenik člana Odbora Radmila Kostića).

Sednici nisu prisustvovali članovi Odbora: Zoran Pralica, Dragomir Karić, Aleksandar Jovičić, Đorđe Čabarkapa, Dragan Šutanovac, Ivan Karić i Enis Imamović.

Sednici su, na poziv predsednika, prisustvovali: Branka Radović Janković, posebni savetnik direktora Agencije za privatizaciju, Ivana Ranković Blažević, direktor Centra za privatizaciju u Agenciji za privatizaciju i Andrijana Stojković, viši savetnik u Ministarstvu privrede.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Izveštaja Ministarstva privrede o radu Agencije za privatizaciju za mesec maj 2014. godine (broj 02-2244/14 od 3. jula 2014. godine);

2. Razmatranje Izveštaja Ministarstva privrede o radu Agencije za privatizaciju za mesec jun 2014. godine (broj 02-2454/14 od 22. jula 2014. godine);

3. Razmatranje Izveštaja Ministarstva privrede o radu Agencije za privatizaciju za mesec jul 2014. godine (broj 02-2721/14 od 25. avgusta 2014. godine);

4. Razmatranje Izveštaja Ministarstva privrede o radu Agencije za privatizaciju za mesec avgust 2014. godine (broj 02-3046/14 od 26. septembra 2014. godine);

5. Razmatranje Izveštaja Ministarstva privrede o radu Agencije za privatizaciju za mesec septembar 2014. godine (broj 02-3758/14 od 20. oktobra 2014. godine).

Pre razmatranja utvrđenih tačaka dnevnog reda, Odbor je jednoglasno usvojio zapisnike 13, 14, 15. i 16. sednice Odbora.

Prva, druga, treća, četvrta i peta tačka dnevnog reda - **Razmatranje Izveštaja Ministarstva privrede o radu Agencije za privatizaciju za mesec maj 2014. godine, Razmatranje Izveštaja Ministarstva privrede o radu Agencije za privatizaciju za mesec jun 2014. godine, Razmatranje Izveštaja Ministarstva privrede o radu Agencije za privatizaciju za mesec jul 2014. godine, Razmatranje Izveštaja Ministarstva privrede o radu Agencije za privatizaciju za mesec avgust 2014. godine, Razmatranje Izveštaja Ministarstva privrede o radu Agencije za privatizaciju za mesec septembar 2014. godine**

Na predlog predsednika, Odbor je jednoglasno odlučio da objedini raspravu po prvoj, drugoj, trećoj, četvrtoj i petoj tački dnevnog reda.

Članovima Odbora su za razmatranje prve, druge, treće, četvrte i pete tačke dnevnog reda dostavljeni izveštaji Ministarstva privrede o radu Agencije za privatizaciju za maj, jun, jul, avgust i septembar 2014. godine i programi rada Agencije za privatizaciju za jun, jul, avgust, septembar i oktobar 2014. godine.

U uvodnim napomenama, Branka Radović Janković, posebni savetnik direktora Agencije za privatizaciju, je istakla da je mesec maj bio mesec priprema za buduću privatizaciju i donošenje novih zakona o privatizaciji. U tom periodu Agencija za privatizaciju je razmatrala koja preduzeća bi trebalo da se nađu u postupku privatizacije. Napomenula je da to nije jednostavan posao, s obzirom da su se u portfoliju nalazila preduzeća koja nisu imala ni adresu, ni podatke o broju zaposlenih, ni imovinu, ali su se ipak nalazila u registru Agencije za privredne registre i redovno podnosile svoje bilanse. Koncentracija je bila na analizi preduzeća u postupku restrukturiranja, utvrđivanju broja zaposlenih i obaveza tih preduzeća, da bi stvorili jednu ozbiljnu analitičku osnovu za donošenje, odnosno predlaganje Zakona o privatizaciji. U mesecu junu započinju predzakonske aktivnosti, odnosno izrada nacrta potpuno novog Zakona o privatizaciji, izmene Zakona o Agenciji za privatizaciju i izmene Zakona o pravu na besplatne akcije i novčanu naknadu građanima, kao i izrada podzakonskih akata. Mesec jul je mesec zakonodavnih aktivnosti. Održane su javne rasprave i odgovoreno je na mnoge primedbe ministarstava koje su se odnosile na zakone. Održano je preko 500 sastanaka sa sindikatima i rukovodstvom preduzeća, a razgovaralo se o mogućim modelima privatizacije, koji su kasnije našli svoje mesto u zakonu. Agencija za privatizaciju je vršila analizu svih preduzeća i finansijskih pokazatelja, kako bi nakon stupanja Zakona o privatizaciji na snagu, odnosno 15. avgusta 2014. godine, objavila javni poziv o zainteresovanosti investitora za privatizaciju. Dobijeno je oko 1700 pisama zainteresovanih investitora. Rađeni su izveštaji i o preduzećima za koja nije bilo pisama zainteresovanosti. Istakla je da su u zakonskom roku Ministarstvu privrede predati predlozi za metode, modele i mere privatizacije. Predloženo je 151 preduzeće za prodaju kapitala, 23 preduzeća za prodaju imovine, 22 predloga je bilo za strateško partnerstvo i tri predloga za kombinaciju modela. Ukupno 224 preduzeća nemaju održivu delatnost, odnosno nemaju zainteresovane kupce. Predloženo je 77 preduzeća za stečaj, zato što ta preduzeća nemaju zaposlene, nemaju imovinu i nemaju delatnost. O ostalim preduzećima će se odlučivati kroz akcioni plan koji će doneti Vlada Republike Srbije. Naglasila je da je navedene aktivnosti sproveo Centar za privatizaciju, ali i Centar za stečaj koji je bio uključen u zakonodavnu aktivnost. Donet je i Zakon o izmenama i dopunama Zakona o stečaju. Centar za stečaj je imao 512 stečajeva, ali se taj broj povećao zbog ovih preduzeća koja su predložena za stečaj. Istakla je da je kroz novi zakon kontrola izvršenja ugovora podignuta na viši nivo. Komisiju, kao telo koje donosi odluke, imenuje ministar i ona je sada međuresornog karaktera.

U diskusiji narodni poslanici su postavili sledeća pitanja:

- šta je utvrđeno kontrolom zastupnika kapitala Veterinarske stanice u Vladimircima, s obzirom da je sedmoro ljudi ostalo bez posla, a građani su ostali uskraćeni za usluge koje je vršila Veterinarska stanica;

- šta se dešava sa društvenim preduzećima za koje se ustanovi da nisu uopšte bila u portfoliju Agencije za privatizaciju, pa zainteresovani kupci nisu mogli da se jave na javni poziv;

- po kom modelu će se nastaviti dalja privatizacija Veterinarske stanice u Vladimircima i kolika su sredstva utrošena za rad zastupnika kapitala;

- koja društvena preduzeća nisu u portfoliju Agencije za privatizaciju i zašto, odnosno kakav je njihov status i da li Agencija za privatizaciju ima jedinstven spisak ili bazu podataka;

- kakav je status Veterinarske stanice u Žagubici, pošto je odlukom Vlade od pre godinu i po dana vraćena na korišćenje opštini, a još uvek nije određen ovlašćeni predstavnik Vlade za potpisivanje ugovora sa opštinom;

- šta se dešava sa privatizacijom „HIP- Azotare“, „HIP-Petrohemije“ i „Staklare“ iz Pančeva;

- da li će biti potpisan Memorandum o razumevanju sa „Al Dahrom“ vezano za „HIP-Azotaru“ Pančevo;

- šta se dešava sa preduzećima „Sloboda aparati“ Čačak, „Komgrap“ Beograd i „Vršački vinogradi“;

- da li su se zainteresovani kupci javili za TV Pančevo, odnosno za televizije koje su osnovale lokalne samouprave i kako će se rešiti njihov status;

- da li postoje neke informacije u vezi preduzeća „Aha Mura Prvi maj“ Pirot, odnosno da li je njegova imovina deo stečajne mase „Aha Mure“ iz Slovenije;

- da li je protiv bivšeg vlasnika modne konfekcije „Rudnik“ iz Gornjeg Milanovca podneta neka krivična prijava, da li se vodi neki proces protiv njega i da li ima zaintersovanih kupaca za modnu konfekciju „Rudnik“ i kakva je njena sudbina;

- zašto je predložen stečaj za preduzeće u restrukturiranju „Prvi maj“ a.d, s obzirom da ima ogromnu imovinu, 49 zaposlenih na određeno vreme i četiri – pet zainteresovanih kupaca;

- da li je završen predlog kako će se postupiti sa preduzećima iz nadležnosti Agencije za privatizaciju, po kom modelu će se privatizovati i šta ide u likvidaciju;

- za koje su modele privatizacije zainteresovani investitori, šta je urađeno posle javnog poziva i da li su formirane komisije i kojim tempom će se privatizovati preduzeća iz nadležnosti Agencije za privatizaciju;

- koliko ima zaposlenih Agencija za privatizaciju i da li može da dostavi spisak neto plata pojedinačno svih zaposlenih za oktobar 2014. godine;

- da li Agencija za privatizaciju može da dostavi svim poslaničkim grupama po jedan materijal za sva preduzeća koja treba da se privatizuju, kako bi obuhvatio ono što je do sada urađeno i što se namerava uraditi pojedinačno za sva preduzeća iz nadležnosti Agencije za privatizaciju;

- kakva je situacija sa farmom „Agroživ“ u Vladimircima, s obzirom da je nešto privatizovano, nešto nije, a 18 ljudi je ostalo bez posla.

Povodom postavljenih pitanja, predstavnici Agencije za privatizaciju su istakli da zaposleni u Agenciji za privatizaciju obavljaju kontrolu rada zastupnika kapitala, odnosno da kontrolišu da li oni svoje poslove obavljaju prema Pravilniku i da će dostaviti izveštaj kontrole Veterinarske stanice u Vladimircima. Izneto je da će za društvena preduzeća, koja nisu u portfoliju Agencije za privatizaciju, ako ih ima, biti pokrenuta inicijativa za objavljivanje javnog poziva za prikupljanje pisama zainteresovanih investitora. Svaki zastupnik kapitala ima pravo na naknadu za rad koja iznosi 45-46.000 dinara, za mala preduzeća, kao što je Veterinarska stanica u Vladimircima. Ukoliko subjekt privatizacije nema sredstva da isplati zastupnika kapitala za njegov rad, u njegovo ime to radi Agencija za privatizaciju, odnosno država. Od početka privatizacije i prvog Zakona o privatizaciji 2001. godine, društvena preduzeća za koja je pokrenuta inicijativa od strane nadležnog ministarstva ili nekog drugog organa našla su se u portfoliju Agencije za privatizaciju. Istaknuto je da je Veterinarska stanica „Žagubica“, jedna od pet veterinarskih stanica, za koje je Vlada Republike Srbije donela odluku da se upravljačka prava, odnosno akcije prenesu na lokalnu samoupravu. Agencija za privatizaciju očekuje da će u najkraćem periodu status Veterinarske stanice „Žagubica“ biti rešen. Pripremljen je plan reorganizacije „HIP-Azotare“ Pančevo koji predviđa konverziju dugova, a nakon izvršene konverzije koja je u toku „Srbijagas“ će postati većinski vlasnik kapitala „Azotare“. Izneto je da je za „HIP -Petrohemiju“ Pančevo neophodno sprovesti socijalni program za višak zaposlenih, a nakon toga doneti odluku o strateškom partnerstvu. Svakodnevno se obavljaju razgovori sa potencijalnim investitorima, koji su dostavili pisma zaintresovanosti, u cilju pronalaženja najboljeg modela privatizacije za ovaj subjekat. Za „Staklaru“ Pančevo postoje zaintresovani kupci i biće uskoro objavljen javni poziv. Postupak privatizacije za preduzeće „Sloboda aparati“ Čačak je prekinut, jer deo proizvodnje je za vojnu industriju. „Komgrap“ se trenutno ne nalazi u portfelju Centra za privatizaciju, jer ukoliko je u stečaju nalazi se u nadležnosti Centra za stečaj. Odluka o modelu privatizacije „Vršačkih vinograda“ je doneta, tako da će u narednom periodu biti objavljen javni poziv. Povodom privatizacije medija, istaknuto je da u portfoliju Centra za privatizaciju ima 75 elektronskih medija, kao i da je krajnji rok za njihovu privatizaciju 15. jul 2015. godine. Ukoliko se u tom roku ne privatizuju, akcije mogu besplatno da se podele zaposlenima u elektronskim medijima, a ako zaposleni nisu zainteresovani da preuzmu vlasništvo nad tim akcijama, onda će se postupak privatizacije rešiti kroz promenu njihove delatnosti ili kroz stečajni postupak. Agencija za privatizaciju je u roku od 30 dana nakon isteka roka za prijavu zainteresovanih investitora, odnosno 30. oktobra 2014. godine, dostavila sve predloge odluka o modelima, metodama i merama privatizacije Ministarstvu privrede i napravila listu subjekata za koje nije mogla da donese odluku o modelu, što znači da će se postupak privatizacije za ta preduzeća nastaviti kroz stečaj ili likvidaciju. Uslovi koji treba da budu ispunjeni da bi Agencija za privatizaciju donela odluku o modelu privatizacije je da preduzeće obavlja registrovanu delatnost i da ima zainteresovane investitore. „Prvi maj“ Pirot ne obavlja registrovanu delatnost, pa je Agencija za privatizaciju predložila stečaj. U vezi modne konfekcije „Rudnik“, izneto je da Agencija za privatizaciju može da napravi poseban izveštaj, koji se odnosi na podnošenje prijava protiv bivšeg vlasnika. Agencija za privatizaciju je predložila model prodaje imovine modne konfekcije „Rudnik“, s obzirom da ima negativnu vrednost kapitala. Prodaja imovine znači da budući kupac koji kupi imovinsku celinu mora da zaposli određeni broj radnika i da nastavi delatnost koju je taj pogon, odnosno imovinska celina obavljala pre toga. Novi Zakon o privatizaciji ograničava vreme okončanja privatizacije, odnosno ako se društveno preduzeće ne privatizuje do 30. juna 2015. godine, ono po zakonu odlazi u stečaj. Preduzeća koja su u restrukturiranju imaju zaštitu jedan vremenski period i ta zaštita otprilike traje 180 dana od dana donošenja odluke o modelu, metodu i merama za privatizaciju, odnosno do 28. maja 2015. godine i ako se ne privatizuju verovatno će otići u stečaj. Agencija za privatizaciju trenutno ima 292 zaposlena. Plate zaposlenih objavljuju se u Informatoru, koji je objavljen na internet prezentaciji Agencije za privatizaciju.

U diskusiji su učestvovali Aleksandra Tomić, Vladan Milošević, Vladimir Marinković, Olivera Pauljeskić, Radmilo Kostić, Ninoslav Girić, Dejan Kovačević, Dragoljub Zindović, Novica Tončev, Siniša Maksimović, Branka Radović Janković i Ivana Ranković Blažević.

a) Odbor je većinom glasova usvojio Izveštaj Ministarstva privrede o radu Agencije za privatizaciju za mesec maj 2014. godine.

b) Odbor je većinom glasova usvojio Izveštaj Ministarstva privrede o radu Agencije za privatizaciju za mesec jun 2014. godine.

v) Odbor je većinom glasova usvojio Izveštaj Ministarstva privrede o radu Agencije za privatizaciju za mesec jul 2014. godine.

g) Odbor je većinom glasova usvojio Izveštaj Ministarstva privrede o radu Agencije za privatizaciju za mesec avgust 2014. godine.

d) Odbor je većinom glasova usvojio Izveštaj Ministarstva privrede o radu Agencije za privatizaciju za mesec septembar 2014. godine.

Sednica je zaključena u 12 časova i 5 minuta.

Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |